เงินเฟ้อ สูงสุดในประวัติศาสตร์
ทุกคนคงรู้จักคำว่าเงินเฟ้อ เงินเฟ้อที่สูงเกินไป คงไม่ดี เพราะหมายถึงราคาสินค้าแพงขึ้น จนคนไม่สามารถซื้อสินค้าได้ และอาจทำให้ ต้นทุนผลิตสูงเกินไปจนธุรกิจเจ๊ง
23 ส.ค. 2560

ทุกคนคงรู้จักคำว่าเงินเฟ้อ
เงินเฟ้อที่สูงเกินไป คงไม่ดี เพราะหมายถึงราคาสินค้าแพงขึ้น จนคนไม่สามารถซื้อสินค้าได้
และอาจทำให้ ต้นทุนผลิตสูงเกินไปจนธุรกิจเจ๊ง
แล้วเงินเฟ้อที่สูงสุดในประวัติศาสตร์ เท่าที่บันทึกมาคือที่ไหน?
เงินเฟ้อสูงสุดเกิดขึ้นในประเทศฮังการี เมื่อปี 1946
ตอนสงครามโลกครั้งที่ 2 ทุกอย่างในฮังการี ได้รับความเสียหายอย่างหนัก เพราะเป็นสนามรบระหว่าง เยอรมัน และ รัสเซีย ทำให้โครงสร้างพื้นฐาน การผลิตสินค้า ต่างๆ หายไปเกือบ 90%
และ หลังสงคราม รัฐบาลได้พยายามกระตุ้นเศรษฐกิจโดยอัดฉีดเงินเข้าไปในระบบจำนวนมหาศาล
เมื่อสินค้าในตลาดขาดแคลน บวกกับ เงินในมือคนเยอะ ผลลัพธ์ก็คือราคาสินค้าพุ่งขึ้นไม่หยุด
นั่นเป็นเหตุให้เกิด Hyperinflation หรือเงินเฟ้อขั้นรุนแรง ครั้งที่ร้ายแรงที่สุดในประวัติศาสตร์โลก
มาลองดู ราคาสินค้าชนิดหนึ่ง ในช่วงเวลาไม่ถึง 1 ปี (สกุลเงินฮังการีขณะนั้นชื่อว่า Pengo)
เดือน กันยายน 1945 ราคา 400 Pengo
เดือน มกราคม 1946 ราคา 72,000 Pengo
เดือน เมษายน 1946 ราคา 36,000,000 Pengo
เดือน มิถุนายน 1946 ราคา 954,000,000,000,000 Pengo
สัปดาห์แรก เดือน กรกฎาคม 1946 ราคา 3,000,000,000,000,000,000 Pengo
สัปดาห์ที่สอง เดือน กรกฎาคม 1946 ราคา 11,000,000,000,000,000,000,000 Pengo
สัปดาห์ที่สาม เดือน กรกฎาคม 1946 ราคา 1,000,000,000,000,000,000,000,000 Pengo
ว่ากันว่า ณ จุดพีคของวิกฤติ เงินเฟ้ออยู่ที่ 150,000% ต่อวัน ! เรียกว่าเงินในมือ แทบกลายเป็นเศษกระดาษ ซื้ออะไรไม่ได้เลย
แต่สุดท้ายปัญหาคลี่คลายได้ เพราะฮังการีประสบความสำเร็จ ในการฟื้นฟูภาคการผลิตต่างๆอย่างรวดเร็ว คือเติม Supply เข้าไป จนตลาดเกิดภาวะสมดุลในที่สุด และประเทศก็สามารถพัฒนาต่อไปได้เรื่อยๆ ตอนนี้รายได้ต่อหัวของคนฮังการีสูงกว่าไทยเสียอีก
ในปี 1942 รายได้ต่อหัว ฮังการี อยู่ที่ $2,500
ในปี 1946 รายได้ต่อหัว ฮังการี อยู่ที่ $1,600 (-35%) ส่วนไทย อยู่ที่ $850 น้อยกว่าประมาณ 2 เท่า
ในปี 2016 รายได้ต่อหัว ฮังการี อยู่ที่ $14,800 ส่วนไทย อยู่ที่ $5,900 น้อยกว่าเกือบ 3 เท่า
ในปัจจุบันมีประเทศที่เกิดสงคราม ความไม่สงบ เช่น ซีเรีย อิรัก ซึ่งนอกจากจะเจอกับความยากลำบากในการใช้ชีวิตแล้ว ในอนาคตอาจจะยังต้องเจอกับวิกฤติเงินเฟ้อตามมาอีก
ซีเรีย ปี 2016 รายได้ต่อหัว อยู่ที่ $1700 น้อยกว่าไทย 3 เท่า ขณะที่เงินเฟ้อสูงถึง 50%
อิรัก ปี 2016 รายได้ต่อหัว อยู่ที่ $5700 ใกล้เคียงกับไทยมาก
สุดท้ายแล้ว ไม่ว่า ซีเรีย หรือ อิรัก ก็คงจะดีขึ้น ถ้าทุกคนช่วยกันฟื้นฟูบูรณะประเทศ เหมือนอย่างฮังการี
มองกลับมาที่ไทย ผู้คนอาจจะรู้สึกว่าเศรษฐกิจประเทศไทยโตน้อยกว่าที่ควรเป็น
แต่ถ้าเปรียบเทียบ กับ ฮังการี ซีเรีย อิรัก
เรายังโชคดีกว่าประเทศเหล่านี้มาก
ประเทศที่เจอสงครามยังกลับมาได้ แล้วทำไมประเทศไทยจะกลับมาบ้างไม่ได้?